প্রশ্ন (৩৮/২৩৮) : ফজর ছালাতের সুন্নাত আদায় না করে জামাআতে শরীক হওয়া যাবে কি? জনৈক ব্যক্তি বলেছেন সুন্নাত আদায় করে জামাআতে শরীক হতে হবে। অন্যথা সূর্যোদয়ের পরে সুন্নাত পড়তে হবে। এ বক্তব্য কি সঠিক?  -আবুল কাসেম  কাপাইল, শিবপুর, কালীগঞ্জ, নরসিংদী।  উত্তর : ফজরের দুরাকআত সুন্নাত ছালাত জামাআতের পূর্বে পড়াই সুন্নাত। কিন্তু তা আদায় করার সময় না পেলে ফরয ছালাত পড়ার পরে পড়তে হবে। ক্বায়েস ইবনু আমের (রাঃ) বলেন, একদা রাসূলুল্লাহ (ছাঃ) একজন লোককে ফজরের ফরয ছালাতের পর দুরাকআত ছালাত আদায় করতে দেখে বললেন, ফজরের ছালাত কি দুবার? তখন লোকটি বলল, আমি ফজরের পূর্বে দুরাকআত পড়িনি। এতদশ্রবণে রাসূলুল্লাহ (ছাঃ) চুপ থাকলেন (ছহীহ ইবনু মাজাহ হা/১১৬৫; মিশকাত হা/১০৪৪)। তবে যদি তিনি ইমাম হন, তাহলে তিনি সুন্নাত পড়ে জামাআত শুরু করবেন। কেননা তার এখতিয়ার আছে, জামাআতের নির্ধারিত সময় আগপিছ করার (আহমাদ, মিশকাত হা/১০০৯)। তবে মুক্তাদীর জন্য সে সুযোগ নেই। কেননা ইক্বামত দেওয়ার পর অন্য কোন ছালাত আদায় করা নিষেধ (মুসলিম, মিশকাত হা/১০৫৮)।